Id-Dwana, flimkien mal-Pulizija, ikkonfiskat 98,600 sigarett bil-kuntrabandu minn ġo ħanut tax-xorb, karozza, residenza u żewġ garaxxijiet kollha propjetà ta' raġel mir-Rabat. Dan seħħ permezz ta' ħidma konġunta bejn it-Taqsima tal-Infurzar tad-Dwana u r-Rapid Intervention Unit (RIU) fi ħdan il-Korp tal-Pulizija. Fi stqarrija id-Dwana qalet li għall-aħħar ġimgħat, Dipartiment ħadem b'mod intensiv fuq informazzjoni miġbura permezz ta' sorsi tagħha dwar il-kuntrabandu tas-sigaretti u rnexxielhom jiddentifikaw persuna suspettuża, li fuqha twettaq eżerċizzju ta' osservazzjoni għal diversi jiem. B'kollox id-Dwana qabdet 98,600 sigarett tal-kuntrabandu u 2,060 gramma ta' tabakk li fuqhom ġew evitati €21,050 fid-dazju u taxxi oħra. Dan seħħ wara operazzjoni ta' tfittxija li għamlet fil-ħanut, residenza, vettura u żewġ garaxxijiet differenti, ta' din il-persuna mir-Rabat. Nhar il-Ħamis tard waranofsinhar, Uffiċjali nnutaw lil din il-persuna ħierġa mill-ħanut tagħha fir-Rabat bil-karozza. Huma segwew il-vettura, fejn din ġiet innutata tidħol f'kumpless ta' garaxxijiet. Minn garaxx minnhom ġew elevati 32,200 sigarett tal-kuntrabandu u 40 pakkett tabakk, filwaqt li minn garaxx ieħor instabu 50,000 sigarett tal-kuntrabandu. Minn tfittxija li saret fil-vettura ġew ikkonfiskati 400 sigarett ieħor filwaqt li minn tfittxija fil-ħanut tax-xorb tiegħu, nstabu moħbija 2,600 sigarett ieħor u 11-il pakket tabakk. L-aħħar operazzjoni ta' tfittxija saret fir-residenza tiegħu f'Tal-Virtu fejn minn hemm ġew elevati 3,400 sigarett. L-oġġetti kollha ġew issiġġillati hekk kif il-Pulizija mistennija tressaq lil din il-persuna l-Qorti fil-jiem li ġejjin. .td_uid_3_60b248313ae72_rand.td-a-rec-img{text-align:left}.td_uid_3_60b248313ae72_rand.td-a-rec-img img{margin:0 auto 0 0}